**ATODIAD 2**

Arferion Gweithio ar gyfer Gorchmynion Llwybrau Cyhoeddus (Fe’u cymeradwywyd gan Gabinet Cyngor Sir Ceredigion, Ionawr 2016)

**Yr egwyddor gyffredinol yw y bydd Cyngor Sir Ceredigion yn codi tâl am bob gorchymyn gwyro llwybr cyhoeddus; bydd y taliadau hyn yn cael eu hadolygu bob blwyddyn. Fodd bynnag, o bryd i’w gilydd, gallai’r Cyngor ystyried talu’r costau (yn llwyr neu’n rhannol) os caiff meini prawf penodol eu bodloni.**

**Byddwn yn ystyried talu cost gorchymyn gwyro llwybr cyhoeddus os bydd yn cael ei gynnig gan yr Awdurdod Lleol a’i fod yn bodloni’r gofynion isod:**

1. Ceir budd amlwg i’r cyhoedd AC i’r Awdurdod Lleol.
* Budd i’r Awdurdod = dadansoddiad o gost cyflawni gwaith ar y llwybr presennol a’r atebolrwydd parhaus o’i gymharu â chost gwyro’r llwybr (hysbysebu), y gwaith hwyluso a’r atebolrwydd parhaus
* Budd i’r cyhoedd = pennir bod budd i’r cyhoedd os gellir creu llwybr byrrach, llwybr mwy deniadol, llwybr â llai o gatiau, llwybr â graddiant is, cysylltiadau gwell â llwybrau eraill, mannau mwy diogel i groesi’r ffordd.

**NEU:**

1. Nid oes modd defnyddio’r llwybr oherwydd bod rhwystr/cloddiad hanesyddol arno ac nid yw’n debygol y bydd modd cymryd camau gorfodi llwyddiannus; e.e. perchennog blaenorol sydd wedi creu neu achosi’r rhwystr.

**NEU:**

1. Ceir anghysondeb amlwg yn y Datganiad a’r Map Diffiniol, ac mae’n amlwg bod y cyhoedd wedi bod yn defnyddio llwybr amgen yn hanesyddol.

**Gallai’r Cyngor hefyd ystyried talu rhai o gostau gorchymyn gwyro a gynigir gan dirfeddiannwr preifat:**

1. Os yw’r tirfeddiannwr yn barod i ymrwymo i gytundeb i greu hawliau uwch ar hyd y llwybr o dan sylw; o wneud hynny, byddai o fudd i’r cyhoedd a byddai hefyd yn bodloni un o nodau strategol yr Awdurdod Lleol o dan y Cynllun Gwella Hawliau Tramwy.

**NEU**

1. Os yw’r tirfeddiannwr yn barod i ymrwymo i gytundeb i greu llwybr amlddefnydd mewn man arall ar ei dir; o wneud hynny, byddai o fudd i’r cyhoedd a byddai hefyd yn bodloni un o nodau strategol yr Awdurdod Lleol o dan y Cynllun Gwella Hawliau Tramwy.

**Yr egwyddorion sylfaenol sy’n berthnasol i bob gorchymyn gwyro:**

1. Rhaid iddo fodloni’r profion cyfreithiol i wyro llwybr o dan a119 o Ddeddf Priffyrdd 1980.
2. Rhaid iddo ystyried ffactorau amgylcheddol.
3. Bydd pob cais yn cael ei asesu ar sail ei effaith ar gydraddoldeb. Ni chaniateir sticlau ar unrhyw wyriad.
4. Graddiant. Ni ddylai graddiant unrhyw lwybr newydd fod yn llawer mwy na graddiant y llwybr gwreiddiol a, lle bo modd, dylid ceisio lleihau’r graddiant. Rhaid rhoi ffafriaeth i rampiau / llethrau graddol yn hytrach na grisiau; dim ond os ceir grisiau ar y llwybr gwreiddiol y byddwn yn ystyried caniatáu grisiau ar lwybr newydd; fel arall, ni fydd yn bodloni’r prawf cyfleustra o dan a119 o Ddeddf Priffyrdd 1980.
5. Cynnal a chadw. Ni ddylai unrhyw lwybr newydd arfaethedig greu llawer mwy o atebolrwydd i’r Awdurdod dros waith cynnal a chadw.
6. Diogelwch. Rhaid ystyried diogelwch y defnyddwyr o ran unrhyw lwybr newydd. Ni ddylai llwybr newydd greu peryglon ychwanegol.

**\*Ni fydd yr Awdurdod Lleol yn talu costau gwyro llwybr at ddibenion datblygu**

|  |
| --- |
| \*Bydd y Tîm Hawliau Tramwy Cyhoeddus yn adolygu’r ddogfen hon bob blwyddyn. Bydd yn anfon unrhyw ddiwygiadau at y Cabinet. |